OGASUN ETA FINANTZAKO SAILBURUAK (Gatzagaetxebarria Bastida) (EAJ, 2014-06-27):
Eskerrik asko legebiltzar-buru anderea.
Maneiro jauna, hainbat galdera egin dituzu. Zuk esan duzu –eta gauza garrantzitsua da– onartu duzu Herri Kontuen Epaitegiko partaideak eta kideak zilegitasun demokratikoa eduki behar dutela. Hori gauza garrantzitsua da lehenengo eta behin.
Bi, aipatu duzu alderdi politikoek izendatzen dituzte. Alderdi politikoek ez, Ganbara honek. Baina horren atzean demokrazia zelan ulertzen dugun izaeraren sakontasuna dago. Ganbara honetan ordezkatuta daude euskal gizartean dagoen aniztasun politikoa eta hori herri borondatea azkenean alderdi politikoen bidez egiten da. Zu ere herri honen aniztasun politikoaren ezaugarri zara zure alderdi politikoarekin, UPyDrekin esan nahi dut.
Horri kutsu demokratikorik ezin diogu kendu. Hau da, zuen papera, zure taldearen papera edo gainontzeko taldeen papera bere ordezkaritzaren eta bere gehiengoaren eta bere aniztasunaren arabera dator. Zure kasuan talde txikia zarelako, gure kasuan, Alderdi Jeltzalearen talde parlamentarioaren kasuan gutxiengo gehiengo bat dauka, horren arabera. Orduan, gauza batetan ados gaude eta da zilegitasun demokratikoaren oinarrian kokatuta izendapenak egin behar direla.
Gero, zuk lanean jarraitu nahi duzu esaten formularen bat topatu behar dugula legean hobeagoa. Beno, hori zilegia da ere eta ea zer aldaketa proposatzen duzun legean gehiengo baten gainetik izendatzea, gehiengo oso baten gainetik.
Bestetik, esperientzia profesional akreditatuaren gainetik. Hau da, 10 urteko esperientzia behar da izendapena egiteko kasuan eta Ganbaran ikusten dira proposamenen eta pertsonen kurrikulumak eta beraien ibilbide administrazio edo lan horietako esperientzia instituzionalean.
Hor dago ere, legeak ipinita dauka baldintza serio batzuk eta edozein ezin da izendatu eta edozelako gehiengo batekin ezin da izendatu. Baldintza serio batzuk ipinita daude horretarako.
Beste alde batetik, esan duzu: Zer egin ahal du Jaurlaritzak? Egin ahal du zerbait? Jaurlaritzak egiten duena da, esan dizudan moduan lehen, lankidetza eta elkarlanean lan egin Legebiltzarrak agindu dugun moduan guri Herri Kontuen Epaitegiko harremanetan irizpide horiekin jokatzeko. Eta hori egunero egiten dugu. Nire Sailean dago ardura Herri Kontuen Epaitegiko harremanetarako ahalmen hori eta esan ahal dizut herri kontuak eskaintzen duen eta berak ematen duen iritzi eta eskaera guztiei erantzuten diogula.
Eta gainera beste gauza bat, begira, Herri Kontuen Epaitegiak uste duenean baliabide gehiago behar duela edo bere aurrekontua era batekoa izan behar duela, guk egiten duguna da Ganbarara ekarri eta bakarrik tramitatu bere eskaerak gure aurrekontuen lege proiektuan. Eta zuek, legebiltzarkideok onartzen dozue hori.
Baina guk ez dogu parterik hartzen zuzenean ere bere aurrekontuen edo bere baliabideen muinak eta zehaztapenak egiten. Baizik eta berak proposatzen du bere askatasun osoz, bere baliabideak eta barne funtzionamendurako beharrak, ze baliabide behar dituen. Eta guk hori ekartzen dugu Ganbarara eta beste sesio moduan eztabaidatzen da eta zuek erabakitzen dozue.
Orduan, Jaurlaritzak errespetatuko du Legebiltzar honek Herri Kontuen Epaitegiari buruz etorkizunean zer arautzen duen, hori errespetatuko dugu. Zeren guk ezin gara sartu, uste dut garrantzitsua dela esatea, Jaurlaritzako baltzu, erakunde edo autonomiadun edo zuzenbide pribatuko erakundeak ez direla baizik eta Legebiltzarraren menpe dagoen erakunde bat.
Hain zuzen ere, beste erakunde bat dago antzerako egoera batetan eta da Arartekoa. Arartekoa ere Legebiltzarraren menpe dago eta Legebiltzarrak arautzen du harremanak gobernuarekin eta baita Jaurlaritzarekin.
Eta kasu honetan, Legebiltzarrak ere Herri Kontuen Epaitegiaren kasuan. Gu ezin gara hor sartu. Guk egiten duguna da, Legebiltzarrak agindu duelako legean, legea bete, lankidetzan jarraitu eta bere baliabideak asetu eta aurrekontuak etortzen direnean tramitatu eztabaida berezi bat egiteko moduan, sesio propioa dagoelako, Herri Kontuen Epaitegia. Hori da egiten duguna.
Zabalik gaude, Ganbarak erabakitzen badu beste arau bide bat egon behar dela gai horretan, errespetatuko dugu.
Eskerrik asko.